**SPRÁVA O VYHODNOTENÍ LETNEJ TURISTICKEJ SEZÓNY 2019 V MESTE SKALICA**

**Obdobie mimo hlavnej letnej turistickej sezóny**

V roku 2019 sa Mesto Skalica zúčastnilo pod záštitou Trnavského samosprávneho kraja viacerých významných veľtrhov cestovného ruchu, a to:

* **„FERIEN-MESSE WIEN“** vo Viedni v termíne 12. - 13.1.2019 – najväčší veľtrh v Rakúsku pre širokú verejnosť.
* **GO - REGIONTOUR 2019** v Brne v termíne 17. - 20.1.2019 – medzinárodný veľtrh zameraný na turistiku, ktorý patrí medzi najväčšiu národnú prezentáciu cestovného ruchu v Českej republike,
* **ITF SLOVAKIATOUR 2019** v Bratislave v termíne 24. - 27.1.2019 – medzinárodný veľtrh, ktorý patrí medzi najväčšie a najnavštevovanejšie veľtrhy cestovného ruchu v strednej Európe,
* **UTAZÁS 2019** v Budapešti v termíne 21. – 22.2.2019 - najdôležitejšie podujatie svojho druhu v Maďarsku, rozsahom sa zaraďuje k špičke obdobných podujatí v Európe.

Okrem osobnej účasti na uvedených veľtrhoch cestovného ruchu sa Mesto Skalica odprezentovalo prostredníctvom propagačných materiálov aj na ďalších veľtrhoch a podujatiach:

* **Brussels Holiday Fair** – veľtrh cestovného ruchu v Bruseli v termíne 7. – 10.2.2019
* **Viroexpo 2019** - veľtrh ekonomiky, remesiel a poľnohospodárstva v meste Virovitica v Chorvátsku v termíne 15. – 17.3.2019
* **Festival letectva Piešťany** – 4.5.2019

Súčasťou predsezónnej prezentácie mesta Skalica bolo aj zapojenie sa do **Svetového dňa sprievodcov**, ktorý sa konal v sobotu 23. 2. 2019. Tento rok sa po vybraných pamiatkach sprevádzalo formou okruhu, v rámci ktorého boli navštívené viaceré pamiatky so sprievodcovským výkladom.

V máji 2019 sa v Lázňach Hodonín uskutočnil tradičný **Lázeňský kulturní koktejl**, na ktorom sa každoročne predstavuje aj mesto Skalica v prezentačnom stánku.

Tak ako po minulé roky, aj v tomto roku sa mesto Skalica propagovalo v časopise **Travel Service Magazine**. Travel Service je najväčšia česká letecká spoločnosť, ktorá za rok prepraví 5,7 miliónov pasažierov.

Turistická informačná kancelária pred letnou turistickou sezónou pripravila aj **nový propagačný materiál Potulky Skalicou** a zabezpečila dotlač už vytvorených propagačných materiálov.

Mimo sezóny TIK nadviazal spoluprácu s vybranými hotelmi v Skalici a okolí. Na recepciách hotelov sú umiestnené propagačné materiály nášho mesta, aby návštevníci mali širokú ponuku trávenia voľného času a naopak propagačné materiály o možnosti ubytovania v okolí sú umiestnené v TIKu.

**Letná turistická sezóna 2019**

Počas letnej turistickej sezóny 2019 mesto Skalica ponúkalo 12 pamiatok, z ktorých 8 pamiatok bolo spoplatnených. V každej pamiatke sa nachádzal vyškolený sprievodca, ktorý návštevníkom poskytoval odborný výklad k danej pamiatke.

*Spoplatnenie pamiatok:*

Farský kostol, kostol milosrdných bratov,evanjelický kostol a.v. a františkánsky kostol boli sprístupnené zdarma. Spoplatnenie ostatných 8 pamiatok bolo spolu za všetky tieto pamiatky nastavené nasledovne:

* dospelí: 3,- EUR
* deti 6 – 12 rokov, seniori a ZŤP: 1,50 EUR
* deti do 6 rokov: ZDARMA

Počas letnej turistickej sezóny 2019 boli sprístupnené tieto pamiatky: Rotunda sv. Juraja, Evanjelický kostol s vežou, Mlyn bratov Pilárikových, Františkánsky kostol a kláštor, Farský kostol sv. Michala s vežou, Dom kultúry, Kostol milosrdných bratov, Jezuitský kostol, Ľadovňa a Expozícia kníhtlače. Najnavštevovanejšími pamiatkami celkovo boli Farský kostol sv. Michala, Jezuitský kostol a Františkánsky kostol, pričom zo spoplatnených pamiatok to boli Jezuitský kostol, Rotunda sv. Juraja a veža Farského kostola sv. Michala.

**Návštevnosť podujatí**

Najväčšími podujatiami v meste Skalica patrí podujatie Trdlofest a Skalické dni.

Tabuľka č.1 Návštevnosť podujatí 2014 - 2019

|  |  |  |  |  |  |  |
| --- | --- | --- | --- | --- | --- | --- |
| **Podujatie/rok** | **2014** | **2015** | **2016** | **2017** | **2018** | **2019** |
| **Trdlofest** | 3 892 | 4 830 | 4 677 | 5 911 | 5 514 | 4 561 |
| **Skalické dni** | 25 834 | 26 568 | 27 263 | 24974 | 25 156 | 25 525 |

**Daň za ubytovanie**

* **rok 2014** (od januára do decembra) – 13 248 €
* **rok 2015** (od januára do decembra) – 11 976,50 €
* **rok 2016** (od januára do decembra) – 10 538,50 €
* **rok 2017** (od januára do decembra) – 10 489,50 €
* **rok 2018** (od januára do decembra) – 10 827,50 €
* **rok 2019** (od januára do septembra) – 7 986,60 €

**Sprievodcovské služby**

Sprievodcovské služby rozdeľujeme na **tzv. „komerčné“** a **víkendové sprevádzania**.

* **komerčné sprevádzanie -** prebieha v prevažnej väčšine počas týždňa, pričom priemerne sa sprevádzanie zameriava na návštevu 3 pamiatok.

*Tabuľka č.2 Počet komerčných sprevádzaní 2009 – 2019*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Rok** | **2009** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** |
| **Počet komerčných sorevádzaní (počet osôb)** | 1342 | 1334 | 1591 | 1732 | 2005 | 2988 | 3194 | 3772 | 3634 | 3917 | 4 085 |

*Pozn.: Všetky údaje za rok 2019 sú za obdobie od januára do septembra.*

* **víkendové sprevádzanie** – zabezpečuje sa počas letnej turistickej sezóny vo vybraných hodinách počas víkendov od podujatia Trdlofest do Skalických dní. Počas víkendového sprevádzania bolo spoplatnených 8 pamiatok z celkového počtu 12 sprístupnených, pričom počas podujatí Trdlofest a Skalické dni boli všetky pamiatky sprístupnené bezplatne. Na základe počtu predaných turistických pasov máme k dispozícii údaj o počte platiacich návštevníkov počas víkendového sprevádzania: **1 169 platiacich návštevníkov, z toho 826 dospelí a 343 deti, seniori a ZŤP**. Príjem z tohto plateného víkendového sprevádzania predstavuje **2 992,50 EUR**. Celková návštevnosť pamiatok, tzn. v pamiatkach, ktoré boli súčasťou plateného víkendového sprevádzania, bezplatného víkendového sprevádzania a komerčného sprevádzania sú uvedené v tabuľke č. 3.

*Tabuľka č. 3 Návštevnosť pamiatok 2009-2019*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Rok** | **2009** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** |
| **Počet návštevníkov v pamiatkach** | 28186 | 28656 | 30100 | 30620 | 33597 | 39919 | 40587 | 46589 | 47862 | 45440 | 32810 |

*Pozn.: Údaj za rok 2019 je za obdobie od januára do septembra 2019. Údaje o návštevnosti pamiatok boli získavané na základe spočítaných ústrižkov z turistických pasov (týka sa spoplatnených pamiatok – víkendové sprevádzanie) a zo zapisovania počtu turistov sprievodcom v  každej nespoplatnenej pamiatke (víkendové sprevádzanie - kostoly): 20 555. K tomuto údaju sa tiež pripočítavajú komerčné sprevádzania, kde je priemerná návštevnosť za jedno sprevádzanie 3 pamiatky: 4 085 x 3 = 12 255. Výsledné číslo teda neznamená počet turistov, ale celkový počet vstupov do všetkých pamiatok – celkovo: 32 810.*

Počas letnej turistickej sezóny 2019 bolo zaznamenaných 4123 vstupov do pamiatok zahraničnými návštevníkmi v rámci víkendového sprevádzania a 2163 v rámci komerčného sprevádzania (721 zahraničných návštevníkov x 3 pamiatky). Celkovo sme teda zaznamenali **6286 vstupov do pamiatok zahraničnými návštevníkmi**.

Nižšie uvádzame prehľad nákladov za víkendové sprevádzanie v pamiatkach za rok 2018 (tabuľka č. 4) a za rok 2019 (tabuľka č. 5) – sprievodcovia a dozor v pamiatkach.

*Tabuľka č. 4 Náklady na víkendové sprevádzanie v roku 2018*

|  |  |  |  |
| --- | --- | --- | --- |
| **Sprievodcovia**  Hodinová mzda: 3,- EUR (bez príplatkov)  Mzda za prácu v sobotu: 3,4487 EUR/hod., nedeľu: 4,1385 EUR/hod., sviatok: 5,518 EUR/hod. | | **Dozor v pamiatkach**  Hodinová mzda: 3,- EUR (bez príplatkov)  Mzda za prácu v sobotu: 3,4487 EUR/hod., nedeľu: 4,1385 EUR/hod., sviatok: 5,518 EUR/hod. | |
| **máj 2018** | 1 173,- | **máj 2018** | 414,- |
| **jún 2018** | 2 601,- | **jún 2018** | 1 153,- |
| **júl 2018** | 2 664,- | **júl 2018** | 1 071,- |
| **august 2018** | 2 580,- | **august 2018** | 1 068,- |
| **september 2018** | 2 685,- | **september 2018** | 876,- |
| **Spolu** | **11 703,-** | **Spolu** | **4 582,-** |
| **SPOLU bez príplatkov** | **16 285,-** | | |
| **SPOLU s príplatkami** | **20 268, 20** | | |

*Tabuľka č. 5 Náklady na víkendové sprevádzanie v roku 2019*

|  |  |  |  |
| --- | --- | --- | --- |
| **Sprievodcovia**  Hodinová mzda: sobota 4, 495 EUR / nedeľa a sviatok 5,989 EUR | | **Dozor v pamiatkach**  Hodinová mzda: sobota 4, 495 EUR / nedeľa a sviatok 5,989 EUR | |
| **máj 2019** | 2 378,54 | **máj 2019** | 816,25 |
| **jún 2019** | 4 972,43 | **jún 2019** | 2 078,86 |
| **júl 2019** | 4 576,84 | **júl 2019** | 1 893,04 |
| **august 2019** | 5 068,28 | **august 2019** | 2 180,67 |
| **september 2019** | 4 334,29 | **september 2019** | 1 482,67 |
| **Spolu** | **21 330,38** | **Spolu** | **8 451,49** |
| **SPOLU s príplatkami** | **29 781,87** | | |

Porovnaním nákladov na víkendové sprevádzanie za roky 2018 a 2019 je vidieť, že náklady medziročne stúpli o 9 513,67 EUR. Uvedené bolo spôsobené zvýšením príplatkov za prácu v sobotu, nedeľu a počas štátnych sviatkov. S víkendovým sprevádzaním v roku 2019 boli spojené aj náklady na výrobu turistických pasov v sume 482,40 EUR.

Náklady Správy mestského majetku, s.r.o. na oficiálneho sprievodcu v cestovnom ruchu - garant zastrešujúci všetkých sprievodcov v rámci víkendového sprevádzania v roku 2019: 1 102,18 EUR.

**TIK Skalica**

Návštevníkom tak ako po minulé roky boli aj v sezóne 2019 k dispozícii nasledovné služby: poskytovanie turistických informácií, predaj publikácií a suvenírov, sprievodcovské služby, kopírovacie služby, výlep plagátov. TIK Skalica mal počas sezóny predĺženú otváraciu dobu – každý deň do 18:00 hod., a to aj počas víkendov.

*Tabuľka č. 6 Otváracia doba Turistickej informačnej kancelárie*

|  |  |  |
| --- | --- | --- |
| Otváracia doba | Mimo sezóny  do 19. 5. 2019 a od 23. 9. 2019 | V sezóne 19. 5. 2019 - 23. 9. 2019 |
| Pondelok - Piatok | 8:00 - 16:00 | 8:00 - 18:00 |
| Sobota | zatvorené | 10:00 - 18:00 |
| Nedeľa | zatvorené | 10:00 - 18:00 |

Na základe prieskumu návštevnosti TIK sme zaznamenali nárast návštevníkov pred začiatkom pracovnej doby, preto od 01.12.2019 plánujeme úpravu pracovnej doby mimo sezóny, a to:

* pondelok - piatok od 7:30 do 15:30.
* sobota – nedeľa - zatvorené

V nižšie uvedenej tabuľke č. 7 je uvedená návštevnosť TIK počas mesiacov január až september 2019 a v tabuľke č. 8 sú uvedené tržby TIK za toto isté obdobie.

*Tabuľka č.7 Návštevnosť Turistickej informačnej kancelárie*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Mesiac**  **Rok** | **2009** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** |
| **I.** | 449 | 289 | 304 | 397 | 1095 | 626 | 839 | 646 | 756 | 692 | 317 |
| **II.** | 527 | 256 | 397 | 423 | 1023 | 920 | 785 | 764 | 793 | 587 | 325 |
| **III.** | 613 | 433 | 423 | 441 | 1093 | 1251 | 1184 | 1028 | 1296 | 791 | 473 |
| **IV.** | 406 | 421 | 305 | 510 | 1250 | 1501 | 1159 | 1260 | 1312 | 938 | 419 |
| **V.** | 850 | 1570 | 1730 | 1736 | 1632 | 2183 | 3193 | 3240 | 3966 | 2658 | 1054 |
| **VI.** | 679 | 533 | 922 | 2901 | 2315 | 2176 | 2721 | 2536 | 2719 | 2095 | 821 |
| **VII** | 770 | 774 | 1225 | 2132 | 3269 | 2305 | 2417 | 2577 | 2817 | 1463 | 1470 |
| **VIII.** | 846 | 989 | 1287 | 2013 | 3587 | 2410 | 2455 | 2638 | 2729 | 1604 | 1439 |
| **IX.** | 2743 | 3268 | 2806 | 2965 | 2454 | 4068 | 4163 | 4559 | 4695 | 3458 | 1948 |
| **X.** | 371 | 279 | 583 | 679 | 438 | 536 | 997 | 421 | 309 | 923 | - |
| **XI.** | 340 | 315 | 508 | 684 | 354 | 493 | 1053 | 413 | 289 | 367 | - |
| **XII** | 275 | 261 | 473 | 511 | 281 | 456 | 759 | 367 | 260 | 204 | - |
| **Spolu** | 8869 | 9388 | 10963 | 15392 | 18791 | 18925 | 21725 | 20449 | 21941 | 15780 | 8 266 |

*Tabuľka č. 8 Tržby TIK Skalica uvedené v EUR*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Rok** | **2009** | **2010** | **2011** | **2012** | **2013** | **2014** | **2015** | **2016** | **2017** | **2018** | **2019** |
| **Tržby TIK Skalica** | 14937 | 8579 | 14866 | 13685 | 18402 | 22270 | 30423 | 22045 | 14403 | 11187 | 13075 |

*Pozn.: Údaj za rok 2019 je za obdobie od januára do septembra.*